XXXV.  Privilegium pro domo hospitali fratrum Cruciferorum S. Petri Boicensium.   (Veronae, Maii 8.) [FARLATUS,  Illyricum sacrum,  IV, 216.]
Author: Urbanus III

URBANUS episcopus, servus servorum Dei, dilectis filiis MATTHAEO rectori et fratribus Cruciferariis hospitalis S. Petri Boicae, tam praesentibus quam futuris, communem vitam ducentibus, in perpetuam memoriam.

Effectum justa postulantibus indulgere et vigor postulat aequitatis et ordo exigit rationis, praesertim quando petentium voluntatem et pietas adjuvat, et veritas non relinquit. Eapropter, dilecti in Domino filii, vestris justis postulationibus clementer annuimus et praefatum hospitale S. Petri de Boisce cum omnibus quae impraesentiarum juste et canonice possidet, aut in futurum, concessione pontificum, largitione regum vel principum, oblatione fidelium seu aliis justis modis, praestante Domino poterit adipisci, sub B. Petri et nostra protectione suscipimus, ac praesentis scripti privilegio communimus; statuentes ut ea firma vobis vestrisque successoribus et illibata permaneant. Possessiones autem istas duximus propriis nominibus exprimendas: Locum ipsum, in quo praefatum hospitale situm est, cum omnibus pertinentiis suis; ecclesiam de Boisce in partibus Sclavoniae positam, quam Nonensis episcopus ordini vestro rationabiliter assignavit, sicut in authentico vobis ipsius scripto plenarie continetur, vobis et successoribus vestris auctoritate apostolica confirmamus, et quidquid habetis in loco qui dicitur Palatium. Sane novalium vestrorum, quae propriis manibus aut sumptibus colitis, vel de nutrimentis vestrorum animalium, nullus a vobis decimas exigere, vel extorquere praesumat. Liceat quoque vobis clericos vel laicos e saeculo fugientes, liberos et absolutos, ad conversionem vestram recipere, et eos absque contradictione aliqua retinere. Decernimus ergo ut nulli omnino hominum liceat praefatum hospitale temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum sustentatione ac gubernatione concessa sunt, usibus omnimodis profutura, salva sedis apostolicae auctoritate, aut dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum congrua satisfactione emendare correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus, sit pax Domini nostri Jesu Christi, quatenus hic bonae actionis fructum accipiant, et apud districtum judicem praemia aeternae pacis inveniant. Amen, amen, amen.Ego Melior presb. card. SS. Joannis et Pauli Ego Urbanus catholicae Ecclesiae episcopus. Ego Henricus Albanensis episcopus. Ego Paulus Praenestinus episcopus. Ego Theobaldus Ostiensis et Velletrensis episcopus. Ego Joannes presb. card. tit. S. Marci. Ego Petrus presb. card. tit. S. Susannae Ego Laborans presb. card. S. Mariae Trans Tiberim, tituli Calixti. Ego Pandulfus presb. card. XII Apostolorum. Ego Albinus presb. card. tit. S. Crucis in Jerusalem. tituli Pammachii. Ego Adelardus tit. S. Marcelli presb. card. Ego Jacobus S. Mariae in Cosmedin diac. card. Ego Gratianus SS. Cosmae et Damiani diac. card. Ego Bobo S. Angeli diaconus cardin. Ego Octavianus SS. Sergii et Bacchi diac. card. Ego Goffredus S. Mariae in Via lata diac. card. Ego Petrus S. Nicolai in Carcere Tulliano diac. card. Datum Veronae, per manum Alberti sanctae Romanae Ecclesiae presb. card. et cancell., VIII Idus Maii, indict. IV, Incarnationis Dominicae anno 1186, pontificatus vero domni Urbani papae III anno primo.